ครม.อนุมัติ 1.9 พันลบ.เยียวยาเกษตรกรผู้ประสบอุทกภัย
ครม.อนุมัติงบกว่า 1.9 พันลบ.เยียวยาช่วยเหลือเกษตรกรผู้ประสบอุทกภัยปี 59/60
11 ต.ค. 2559

นายกอบศักดิ์ ภูตระกูล ผู้ช่วยรัฐมนตรีประจำสำนักนายกรัฐมนตรี เปิดเผยว่า ที่ประชุมคณะรัฐมนตรี (ครม.) เห็นชอบมาตรการเยียวยาเกษตรกรผู้ประสบอุทกภัยปี 59/60 ประกอบด้วย 3 มาตรการ ได้แก่ 1.มาตรการแรกเป็นการเยียวยาครอบครัวละ 3 พันบาทสำหรับเกษตรกรทึ่อยู่ในพื้นที่ประกาศเป็นเขตภัยพิบัติฉุกเฉินตั้งแต่วันที่ 18 พ.ค.59 จนถึงวันที่ 28 ก.พ.60 และได้รับการขึ้นทะเบียนเกษตรกรก่อนที่จะเกิดภัยพิบัติ
โดยได้รับการรับรองจากคณะกรรมการหมู่บ้านและชุมชน ซึ่งครอบคลุมทั้งกลุ่มพืช ประมง และปศุสัตว์ ทั้งนี้ได้สำรวจพบว่ามีผู้ได้รับผลกระทบทั้งสิ้น 5,427 หมู่บ้าน เฉลี่ยหมู่บ้านละ 120 ครัวเรือน คิดเป็นเงินงบประมาณในการช่วยเหลือทั้งสิ้น 1,953 ล้านบาท และหากหลังจากวันที่ 6 ต.ค.59 ไปจนถึงเดือน ก.พ.60 หากมีกรณีภัยพิบัติเช่นนี้ก็สามารถขออนุมัติเงินช่วยเหลือเพิ่มเติมได้
มาตรการที่สอง เป็นการพักชำระหนี้สินและขยายเวลากรชำระหนี้เพิ่มเติม แบ่งเป็น 2 ส่วน ส่วนแรกสำหรับผู้ที่กู้ยืมจากสหกรณ์ ซึ่งกรมส่งเสริมสหกรณ์จะมีการดำเนินการให้ขยายเวลชำระหนี้ไปอีก 6 เดือน โดยจะชดเชยดอกเบี้ยให้คิดเป็นงบประมาณ 300 กว่าล้านบาท
ส่วนที่ 2 เป็นกองทุนพัฒนาสหกรณ์ ซึ่งในส่วนนี้จะเป็นการให้เงินกู้ปลอดดอกเบี้ยแก่สหกรณ์นำไปปล่อยกู้ต่อแก่สมาชิกเป็นการปล่อยเงินกู้ปลอดดอกเบี้ยเป็นระยะเวลา 1 ปี สามารถกู้ได้รายละ 5 พันบาท วงเงินประมาณ 100 ล้านบาท ส่วนกลุ่มลูกค้า ธ.ก.ส.จะให้การช่วยเหลือแก่ผู้ที่ไม่เข้าเกณฑ์ที่รัฐบาลเคยให้การช่วยเหลือในโครงการมันสำปะหลัง โครงการข้าว เกษตรกรรายย่อยผู้ประสบภัยแล้ง โดยจะขยายเวลาชำระหนี้ให้ไม่เกิน 12 เดือน หรือกำหนดเวลาชำระหนี้ให้เหมาะสมกับภาวะการผลิตของเกษตรกรแต่ละราย หรือให้สินเชื่อใหม่แก่เกษตรกรเพื่อฟื้นฟูอาชีพของตนเองในอัตรา 5 หมื่นบาทต่อราย อัตราดอกเบี้ย MRR
และมาตรการที่สาม เป็นการฟื้นฟูอาชีพ สนับสนุนปัจจัยการผลิตและองค์ความรู้เพื่อการปรับตัว